•Evalwazzjonijiet ex post/kontrolli tal-idoneità tal-leġiżlazzjoni eżistenti

3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

DIRETTIVA TAL-PARLAMENT EWROPEW U TAL-KUNSILL

li temenda d-Direttiva 2009/138/KE f’dak li għandu x’jaqsam mal-proporzjonalità, il-kwalità tas-superviżjoni, ir-rappurtar, il-miżuri ta’ garanzija fit-tul, l-għodod makroprudenzjali, ir-riskji tas-sostenibbiltà, is-superviżjoni tal-gruppi u s-superviżjoni transfruntiera

(Test b’rilevanza għaż-ŻEE)

IL-PARLAMENT EWROPEW U L-KUNSILL TAL-UNJONI EWROPEA,

Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 53(1), l-Artikolu 62 u l-Artikolu 114 tiegħu,

Wara li kkunsidraw il-proposta mill-Kummissjoni Ewropea,

Wara li l-abbozz tal-att leġiżlattiv intbagħat lill-parlamenti nazzjonali,

Wara li kkunsidraw l-opinjoni tal-Kumitat Ekonomiku u Soċjali Ewropew,

Filwaqt li aġixxew f’konformità mal-proċedura leġiżlattiva ordinarja,

Billi:

(1)Id-Direttiva 2009/138/KE tal-Parlament Ewropew u tal-Kunsill ħolqot regoli prudenzjali aktar ibbażati fuq ir-riskju u aktar armonizzati għas-settur tal-assigurazzjoni u tar-riassigurazzjoni. Uħud mid-dispożizzjonijiet ta’ din id-Direttiva huma soġġetti għal klawżoli ta’ rieżami. L-applikazzjoni ta’ din id-Direttiva kkontribwiet sostanzjalment għat-tisħiħ tas-sistema finanzjarja fl-Unjoni u għamlet l-impriżi tal-assigurazzjoni u tar-riassigurazzjoni aktar reżiljenti għal varjetà ta’ riskji. Għalkemm hija komprensiva ħafna, din id-Direttiva ma tindirizzax id-dgħufijiet identifikati kollha li jaffettwaw l-impriżi tal-assigurazzjoni u tar-riassigurazzjoni.

(2)Il-pandemija tal-Covid-19 ikkawżat ħsara soċjoekonomika tremenda u ħalliet l-ekonomija tal-UE fil-bżonn ta’ rkupru sostenibbli, inklużiv u ġust. Din għamlet il-ħidma fuq il-prijoritajiet politiċi tal-Unjoni saħansitra aktar urġenti, b’mod partikolari l-iżgurar li l-ekonomija tkun għas-servizz tan-nies u tilħaq l-objettivi tal-Patt Ekoloġiku Ewropew. Is-settur tal-assigurazzjoni u tar-riassigurazzjoni jista’ jipprovdi sorsi privati ta’ finanzjament lin-negozji Ewropej u jista’ jagħmel l-ekonomija aktar reżiljenti billi jipprovdi protezzjoni kontra firxa wiesgħa ta’ riskji. B’dan ir-rwol doppju, is-settur għandu potenzjal kbir li jikkontribwixxi għall-kisba tal-prijoritajiet tal-Unjoni.

(3)Kif enfasizzat fil-Komunikazzjoni tal-Kummissjoni tal-24 ta’ Settembru 2020 “Unjoni tas-swieq kapitali għan-nies u n-negozji”, l-inċentivar lill-investituri istituzzjonali, b’mod partikolari lill-assiguraturi, sabiex jagħmlu investimenti aktar fit-tul, se jkun strumentali fl-appoġġ tar-riekwitizzazzjoni fis-settur korporattiv. Sabiex tiġi ffaċilitata l-kontribuzzjoni tal-assiguraturi għall-finanzjament tal-irkupru ekonomiku tal-Unjoni, jenħtieġ li l-qafas prudenzjali jiġi aġġustat sabiex iqis aħjar in-natura fit-tul tan-negozju tal-assigurazzjoni. B’mod partikolari, meta jiġi kkalkolat ir-Rekwiżit Kapitali tas-Solvenza skont il-formula standard, jenħtieġ li tiġi ffaċilitata l-possibbiltà li jintuża parametru standard aktar favorevoli għall-investimenti fl-ekwità li jinżammu b’perspettiva fit-tul, dment li l-impriżi tal-assigurazzjoni u tar-riassigurazzjoni jikkonformaw ma’ kriterji sodi u robusti, li jippreservaw il-protezzjoni tad-detenturi ta’ poloz u l-istabbiltà finanzjarja. Jenħtieġ li tali kriterji jkollhom l-għan li jiżguraw li l-impriżi tal-assigurazzjoni u tar-riassigurazzjoni jkunu jistgħu jevitaw il-bejgħ furzat ta’ ekwitajiet maħsubin sabiex jinżammu fit-tul, inkluż taħt kundizzjonijiet ta’ stress fis-suq.

(4)Fil-Komunikazzjoni tagħha tal-11 ta’ Diċembru 2019 dwar il-Patt Ekoloġiku Ewropew, il-Kummissjoni ħadet impenn li tintegra aħjar fil-qafas prudenzjali tal-Unjoni l-ġestjoni tar-riskji klimatiċi u ambjentali. Il-Patt Ekoloġiku Ewropew huwa l-istrateġija l-ġdida tal-Unjoni dwar it-tkabbir, li għandha l-għan li tittrasforma l-Unjoni f’ekonomija moderna, effiċjenti fir-riżorsi u kompetittiva mingħajr emissjonijiet netti ta’ gassijiet serra sal-2050. Se jikkontribwixxi għall-objettiv ta’ bini ta’ ekonomija għas-servizz tan-nies, filwaqt li jsaħħaħ l-ekonomija soċjali tas-suq tal-Unjoni, u jgħin sabiex jiġi żgurat li tkun lesta għall-futur u li twassal għal stabbiltà, għal impjiegi, għal tkabbir u għal investiment. Fil-proposta tagħha tal-4 ta’ Marzu 2020 għal-Liġi Ewropea dwar il-Klima, il-Kummissjoni pproponiet li l-objettiv ta’ newtralità klimatika u ta’ reżiljenza għall-klima sal-2050 isir vinkolanti fl-Unjoni. Din il-proposta ġiet adottata mill-Parlament Ewropew u mill-Kunsill u daħlet fis-seħħ fid-29 ta’ Lulju 2021. L-ambizzjoni tal-Kummissjoni li tiżgura tmexxija globali mill-UE fit-triq lejn l-2050 ġiet imtennija fir-Rapport ta’ Prospettiva Strateġika tal-2021, li jidentifika l-bini ta’ sistemi ekonomiċi u finanzjarji reżiljenti u validi fil-futur bħala qasam strateġiku ta’ azzjoni.

(5)Il-qafas ta’ finanzjament sostenibbli tal-UE se jkollu rwol importanti fl-ilħuq tal-miri tal-Patt Ekoloġiku Ewropew u jenħtieġ li r-regolamentazzjoni ambjentali tiġi kkomplementata minn qafas ta’ finanzjament sostenibbli li jidderieġi l-finanzjament għall-investimenti li jnaqqsu l-iskopertura għal dawn ir-riskji klimatiċi u ambjentali. Fil-Komunikazzjoni tagħha tas-6 ta’ Lulju 2021 dwar Strategy for Financing the Transition to a Sustainable Economy, il-Kummissjoni ħadet impenn li tipproponi emendi għad-Direttiva 2009/138/KE sabiex tintegra b’mod konsistenti r-riskji ta’ sostenibbiltà fil-ġestjoni tar-riskju tal-assiguraturi billi tirrikjedi analiżi tax-xenarju tat-tibdil fil-klima mill-assiguraturi.

(6)Id-Direttiva 2009/138/KE teskludi lil ċerti impriżi mill-kamp ta’ applikazzjoni tagħha, minħabba d-daqs tagħhom. Wara l-ewwel snin ta’ applikazzjoni tad-Direttiva 2009/138/KE u bl-għan li jiġi żgurat li ma tapplikax bla bżonn għall-impriżi iżgħar, huwa xieraq li dawk l-esklużjonijiet jiġu rieżaminati billi jiżdiedu dawk il-limiti, sabiex aktar impriżi żgħar tal-assigurazzjoni li jissodisfaw ċerti kundizzjonijiet ma jkunux soġġetti għal dik id-Direttiva. Madankollu, jenħtieġ li l-impriżi li jibbenefikaw minn tali limiti ogħla jkollhom l-għażla li jżommu jew jitolbu awtorizzazzjoni skont id-Direttiva 2009/138/KE sabiex jibbenefikaw mil-liċenzja unika pprovduta fiha.

(7)Id-Direttiva 2009/138/KE ma tapplikax għal attività ta’ assistenza fejn jiġu ssodisfati l-kundizzjonijiet tal-Artikolu 6(1) ta’ dik id-Direttiva. L-ewwel kundizzjoni tiddikjara li l-assistenza għandha tkun relatata ma’ aċċidenti jew ma’ ħsarat li jinvolvu vettura tat-triq li jseħħu fit-territorju tal-Istat Membru tal-impriża li tipprovdi kopertura. Dik id-dispożizzjoni tista’ tfisser rekwiżit ta’ awtorizzazzjoni bħala assiguratur għall-fornituri ta’ assistenza għall-vetturi tat-triq fil-każ ta’ aċċident jew ta’ ħsara li sseħħ eżatt wara l-fruntiera u jista’ jfixkel bla bżonn l-assistenza. Għal din ir-raġuni, huwa xieraq li dik il-kundizzjoni tiġi rieżaminata. Għalhekk, jenħtieġ li l-kundizzjoni skont il-punt (a) tal-Artikolu 6(1) tad-Direttiva 2009/138/KE tiġi estiża wkoll għal aċċidenti jew għal ħsarat, li jinvolvu l-vettura tat-triq koperta minn dik l-impriża, li xi kultant iseħħu f’pajjiż ġar.

(8)L-impriżi tal-assigurazzjoni u tar-riassigurazzjoni jistgħu jissottomettu applikazzjoni għall-awtorizzazzjoni fi kwalunkwe Stat Membru. L-informazzjoni dwar applikazzjonijiet preċedenti u l-eżiti tal-valutazzjoni ta’ tali applikazzjonijiet jistgħu jipprovdu informazzjoni essenzjali għall-valutazzjoni tal-applikazzjoni tagħhom. Għalhekk, jenħtieġ li l-awtorità superviżorja tiġi informata mill-impriża tal-assigurazzjoni jew tar-riassigurazzjoni li tapplika dwar ċaħdiet jew irtirar preċedenti ta’ awtorizzazzjoni fi Stat Membru ieħor.

(9)Qabel l-għoti ta’ awtorizzazzjoni, jenħtieġ li l-awtorità superviżorja tal-Istat Membru ta’ domiċilju tikkonsulta lill-awtoritajiet superviżorji ta’ kwalunkwe Stat Membru kkonċernat. Fid-dawl ta’ żieda fl-attivitajiet tal-assigurazzjoni transfruntiera, huwa neċessarju li jissaħħu l-applikazzjoni konverġenti tad-dritt tal-Unjoni f’każijiet ta’ attività tal-assigurazzjoni transfruntiera u l-iskambju ta’ informazzjoni bejn l-awtoritajiet superviżorji, b’mod partikolari qabel ma jingħataw l-awtorizzazzjonijiet. Għalhekk, fejn ikun meħtieġ li jiġu kkonsultati diversi awtoritajiet superviżorji, jenħtieġ li kwalunkwe awtorità superviżorja kkonċernata titħalla titlob valutazzjoni konġunta ta’ applikazzjoni għal awtorizzazzjoni mill-awtorità superviżorja tal-Istat Membru fejn ikun għaddej il-proċess ta’ awtorizzazzjoni.

(10)Jenħtieġ li d-Direttiva 2009/138/KE tiġi applikata f’konformità mal-prinċipju tal-proporzjonalità. Sabiex tiġi ffaċilitata l-applikazzjoni proporzjonata tad-Direttiva għal impriżi li jippreżentaw profil tar-riskju aktar baxx mill-impriża medja, u sabiex jiġi żgurat li huma ma jkunux soġġetti għal rekwiżiti ta’ piż sproporzjonat, huwa neċessarju li jiġu pprovduti kriterji bbażati fuq ir-riskju li jippermettu l-identifikazzjoni tagħhom.